UZZIŅA

Rīgā

14.09.2017

Biedrībai “Z”

Paziņošanai EDS

Par uzziņas sniegšanu

Valsts ieņēmumu dienests ir izskatījis biedrības “Z”, (turpmāk – Iesniedzējs), 2017.gada 25.jūlijā Elektroniskās deklarēšanas sistēmā iesniegto iesniegumu Nr. par uzziņas pieprasījumu (turpmāk – iesniegums), 2017.gada 17.augustā Elektroniskās deklarēšanas sistēmā iesniegto informāciju par papildu ziņu sniegšanu (turpmāk – papildu ziņas) un sniedz šādu uzziņu.

Iesniedzējs iesniegumā sniedz šādu faktu aprakstu.

Iesniedzējs ir bezpeļņas organizācija ar mērķi veicināt eksportspējīgu uzņēmumu izaugsmi un nodrošināt efektīvu uzņēmējdarbības vidi, radot iespējas pilnvērtīgai un savstarpēji izdevīgai sadarbībai starp komersantiem, izglītības un pētniecības iestādēm un uzņēmējdarbības atbalsta organizācijām.

Mērķu un uzdevumu straujākai realizēšanai, Iesniedzējs realizē darbības programmas “Izaugsme un nodarbinātība” 3.2.1. specifiskā atbalsta mērķa “Palielināt augstas pievienotās vērtības produktu un pakalpojumu eksporta proporciju” 3.2.1.1. pasākuma “Klasteru programma” (turpmāk – Programma) projektu.

Ņemot vērā iepriekš minētās programmas specifiku, ka Programmā finansiālu atbalstu var izmantot tikai mazie un vidējie komersanti, no biedru naudas maksas atbrīvoti ir:

1. Lielie komersanti
2. Izglītības iestādes
3. Pētniecības iestādes
4. Uzņēmējdarbības atbalsta organizācijas un pašvaldības

Biedru naudas apmēru Iesniedzēja biedriem plānots noteikt sekojošā apmērā (ja nebūs panākta cita vienošanās):

* 7 % no Programmas ietvaros saņemto pakalpojuma summas (neiekļaujot pievienotās vērtības nodokli), kas attiecināma uz attiecīgo mazo vai vidējo komersantu;
* līdz 10 % no citu saņemto pakalpojumu summas.

Pēc potenciālā biedra kvalificēšanās un uzņemšanas “Izaugsme un nodarbinātība” 3.2.1. specifiskā atbalsta mērķa “Palielināt augstas pievienotās vērtības produktu un pakalpojumu eksporta proporciju” 3.2.1.1. pasākuma “Klasteru programma” programmā ar biedru tiks slēgts sadarbības līgums (skat. pielikums Nr.1), kurā saskaņā ar 7.1. punktu tiks atrunāts biedru naudas apmērs un piemērošanas kārtība.

Iesniedzējs iesniegumā uzdod šādus jautājums:

1. Vai aprakstītā biedru naudas noteikšanas kārtība ir pieļaujama? Vai ir kādi normatīvie akti, noteikumi vai likums, kas paredz biedru naudas apmēra noteikšanas kārtību un tās piemērošanu?
2. Vai konkrētajā gadījumā biedru nauda ir apliekama ar pievienotās vērtības nodokli, ja ir, tad kurš Pievienotās vērtības nodokļa likuma pants piemērojams konkrētajā gadījumā?

Iesniedzējs lūdz sniegt uzziņu izvērtējot katru no gadījumiem atsevišķi.

Lai Iesniedzēja konkrētā tiesiskā situācija būtu pilnībā izprotama un pēc tās izvērtēšanas Valsts ieņēmumu dienests varētu sniegt uzziņu, saskaņā ar Administratīvā procesa likuma 99.panta pirmo daļu, kurā noteikts, ka, sagatavojot uzziņu, ja nepieciešams, iestāde var prasīt no iesniedzēja papildu ziņas, Valsts ieņēmumu dienests 2017.gada 10.augusta vēstulē “Par papildu ziņu pieprasīšanu”, lūdza Iesniedzēju sniegt šādu papildu informāciju:

1. precizēt, kādas aktivitātes Iesniedzējs veiks iesniegumā minētās darbības

programmas “Izaugsme un nodarbinātība” ietvaros;

1. precizēt, vai Iesniedzējam būs noslēgti līgumi ar citiem nodokļu maksātājiem iesniegumā minētās darbības programmas “Izaugsme un nodarbinātība” ietvaros veikto darbību nodrošināšanai;
2. precizēt informāciju par to, kas, kādā kārtībā, kam un par ko iesniegumā minētās darbības programmas “Izaugsme un nodarbinātība” ietvaros izrakstīs pievienotās vērtības nodokļa rēķinus vai rēķinus;
3. iesniegt Iesniedzēja rīcībā esošo darījumu apliecinošu dokumentu (līgumu, rēķinu u.c.) kopijas vai to projektus, kas ir būtiski situācijas izvērtēšanai.

Atbildot uz Valsts ieņēmumu dienesta 2017.gada 10.augusta vēstuli “Par papildu ziņu pieprasīšanu”, Iesniedzējs papildu ziņās sniedz šādu informāciju.

2017.gada 25.jūlijā iesniegtajā iesniegumā par uzziņas sniegšanu minētās darbības programmas “Izaugsme un nodarbinātība” projekta “Klasteru programma” ietvaros Iesniedzējs ir noslēdzis līgumu ar Centrālo finanšu un līgumu aģentūru, kā ietvaros Iesniedzēja biedriem (maziem un vidējiem komersantiem, kas uzņemti kā biedri konkrētajā biedrībā) ir iespēja saņemt valsts atbalstu jeb de minimis 80 % apmērātādu aktivitāšu finansēšanai kā:

1. Tirgus izpētēm un priekšizpētēm;
2. Ražošanas efektivizācijas metožu ieviešanai;
3. Kopīgu produktu vai pakalpojumu izveidei;
4. Kopprojektu pieteikumu sagatavošanai;
5. Specifiskām darbinieku apmācībām, kvalifikācijas celšanai u.tml. aktivitātēm;
6. Pieredzes apmaiņas komandējuma braucieniem;
7. Un līdzvērtīgām aktivitātēm komersantu apgrozījuma, eksporta un citu rādītāju veicināšanai.

Lai veicinātu Iesniedzēja attīstību, apvienojot pēc iespējas vairāk biedru un veicinot sektoru izaugsmi, sākotnēji tika noteikts, ka biedriem nav jāmaksā biedru naudas.

Ar šo Iesniedzējs vēlas noskaidrot, vai likumiski tiesīgs piemērot biedriem biedru naudas, balstoties uz konkrētu no Biedrības saņemtu labumu, proti, balstoties uz konkrētu saņemtu pakalpojumu, kas tiek aplikts 7 % apjomā ar biedru naudu. Piemēram, uzņēmums saņem tirgus izpēti 1000 *euro* vērtībā. No šīs summas 80 % jeb 800 *euro* ir de minimis, 20 % jeb 200 *euro* ir līdzmaksājums un 7 % jeb 70 *euro* ir biedru nauda.

Šī biedru nauda 7 % apjomā no saņemtā pakalpojuma vērtības tiktu piemērota gadījumos, kad biedrs izmanto Iesniedzēja rīcībā esošos resursus, t.sk. projekta finansējumu. Līdz ar to biedru naudas maksājumi būtu neregulāra rakstura. Savukārt, neizmantojot biedrības resursus – biedram biedru nauda nebūtu jāmaksā.

Biedrību un nodibinājumu likumā nav atrunāts biedru naudas aprēķinu regulējoša kārtība, tik cik noteikts, ka biedru naudas apmērs un kārtība tiek atrunāta statūtos. Vai ir kādi citi normatīvie akti, kas regulē biedru naudas aprēķina kārtību?

Pakalpojuma saņēmēji būs Iesniedzēja biedri – mazie un vidējie komersanti. Pakalpojuma sniedzēji šo aktivitāšu veikšanai būs citi nodokļu maksātāji, kas tiks izvēlēti likumā noteiktajā kārtībā, proti, Iesniedzējs veiks cenu aptauju un tirgus izpēti, slēdzot pakalpojuma līgumu starp iesaistītajām pusēm (Iesniedzēju, pakalpojuma saņēmēju un pakalpojuma sniedzēju) un zemāki vai ekonomiski pamatotāko pakalpojuma cenas piedāvājumu.

Rēķini tiktu izrakstīti iepriekš minētājās aktivitātēs iesaistītajiem biedriem, atrunājot konkrēto saņemto pakalpojumu, par kuru tiek piestādīta biedru nauda 7 % apmērā. Atbilstoši likumdošanai biedru nauda netiek aplikta ar pievienotās vērtības nodokli, līdz ar to rēķins tiktu izrakstīts bez pievienotās vērtības nodokļa. Vai konkrētajā gadījumā tas ir akceptējams?

Rēķinus izrakstīs Iesniedzēja konkrētajam biedram pēc pieņemšanas –nodošanas akta parakstīšanas par pakalpojuma saņemšanu.

Šī biedru naudas piemērošana 7 % apjomā tiktu atrunāta sadarbības līgumā starp biedru un Iesniedzēju, norādot punktu šādā redakcijā: “Uzņēmums maksā Klasterim biedru naudu7 % (septiņu procentu) apmērā no Klastera programmas ietvaros saņemtā pakalpojuma pilnās vērtības atbilstoši Klastera piestādītajam rēķinam, kas tiek izrakstīts pamatojoties uz papildus Līgumu par pakalpojuma saņemšanu”.

Iesniedzējs papildus ziņās uzdod šādus jautājumus:

1. Vai Iesniedzējs likumiski tiesīgs piemērot biedriem biedru naudas balstoties uz konkrētu no Biedrības saņemtu labumu atbilstoši augstāk minētajam?
2. Vai ir kādi citi normatīvie akti, izņemot Biedrību un Nodibinājumu likumu, kas regulētu biedru naudas aprēķina kārtību un būtu aktuāli šajā konkrētajā gadījumā?
3. Vai konkrētajā gadījumā rēķins par biedru naudu uzskatāms par pievienotās vērtības nodokļa izņēmumu un ir neapliekams ar pievienotās vērtības nodokli?
4. Vai konkrētajā gadījumā sadarbības līgumā atrunātā biedru naudas piemērošanas kārtība minētajā redakcijā ir pieļaujama?

Valsts ieņēmumu dienests, izvērtējot Iesniedzēja iesniegumā un papildu ziņās sniegto faktu aprakstu un no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

*Atbildot uz Iesniedzēja iesniegumā uzdoto 1.jautājumu un papildu ziņās uzdoto 1., 2. un 4.jautājumu, paskaidrojam*.

Biedrību darbības principus, kā arī organizatorisko struktūru nosaka Biedrību un nodibinājumu likums.

Biedrību un nodibinājumu likuma 2.pantā noteikts, ka biedrība ir brīvprātīga personu apvienība, kas nodibināta, lai sasniegtu statūtos noteikto mērķi, kam nav pelņas gūšanas rakstura.

Saskaņā ar Biedrību un nodibinājumu likuma 25.panta otrās daļas 5.punktu biedrības statūtos norāda biedru tiesības un pienākumus.

Biedrību un nodibinājumu likuma 29.panta trešajā daļā noteikts, ka saistības biedriem nosakāmas tikai saskaņā ar statūtos paredzēto kārtību. Pamatojoties uz statūtos noteikto kārtību, biedrība izstrādā iekšēju dokumentu (piemēram, nolikumu), kas paredz biedru naudas noteikšanas principus un tās apmēru.

Savukārt Biedrību un nodibinājumu likuma 32.panta pirmajā daļā noteikts, ja biedra dalība biedrībā izbeidzas, statūtos paredzētā un iemaksātā biedra nauda viņam netiek atmaksāta.

Tādējādi Iesniedzējs biedra naudas apmēru un apmaksas kārtību nosaka saskaņā ar statūtos paredzēto un citos normatīvajos aktos nav noteikts ierobežojums biedra naudas apmēra noteikšanai un kārtībai, kādā tiek noteikta biedra nauda.

Ņemot vērā, ka iesniegumā aprakstītajā situācijā biedra nauda tiek noteikta saskaņā ar sadarbības līgumu, tad tā nav uzskatāma par biedru naudu, atbilstoši Biedrību un nodibinājumu likuma 25.panta otrās daļas 5.punktam.

*Atbildot uz Iesniedzēja iesniegumā uzdoto 2.jautājumu un papildu ziņās uzdoto 3.jautājumu, paskaidrojam.*

Likuma “Par nodokļiem un nodevām” 23.panta četrpadsmitajā daļā noteikts, ka nodokļu administrācija nosaka nodokļa maksājumu apmēru, ņemot vērā nodokļa maksātāja atsevišķa darījuma vai darījumu kopuma ekonomisko saturu un būtību, nevis tikai juridisko formu.

Iesniedzēja iesniegumam pievienotajā sadarbības līguma projekta 2.3.apakšpunktā noteikts, ka par pakalpojumiem Iesniedzējs un uzņēmums slēdz papildu līgumu, ja saņemts Iesniedzēja Atbalsta piešķiršanas komisijas pozitīvs lēmums par atbalsta piešķiršanu. Papildu līgums kļūst par šī līguma neatņemamu sastāvdaļu.

Savukārt Iesniedzēja iesniegumam pievienotajā sadarbības līguma projekta 7.1.punktā noteikts, ka uzņēmumi maksā Iesniedzējam biedru naudu 7 % apmērā no Klastera programmas ietvaros saņemtā pakalpojuma pilnās vērtības atbilstoši Iesniedzēja piestādītajam rēķinam, kas tiek izrakstīts pamatojoties uz papildus līgumu par pakalpojuma saņemšanu.

Tādējādi Iesniedzēja iesniegumā minētās sadarbības līgumā noteiktās maksas, kas definēta kā biedru nauda, apmērs atkarīgs no biedru saņemtā pakalpojuma pilnās vērtības.

Pievienotās vērtības nodokļa likuma 1.panta 2.punktā noteiks, ka atlīdzība ir preču vai pakalpojumu vērtība naudas izteiksmē, kuru preču piegādātājs vai pakalpojumu sniedzējs saņem vai kura tam būtu jāsaņem kā samaksa no preču vai pakalpojumu saņēmēja vai citas personas par preču piegādi vai pakalpojumu sniegšanu, bez pievienotās vērtības nodokļa (turpmāk — nodoklis) neatkarīgi no tā, vai samaksa izdarīta pilnībā vai daļēji.

Turklāt Pievienotās vērtības nodokļa likuma 1.panta 14.punktā noteikts, ka pakalpojumu sniegšana ir darījums, kas nav preču piegāde; par pakalpojumu sniegšanu uzskata arī:

a) nemateriālā īpašuma (nemateriālo vērtību un tiesību) pārdošanu (nodošanu),

b) saistības atturēties no kādas darbības vai rīcības vai pieļaut kādu darbību vai rīcību,

c) lietu nomu,

d) būvdarbu veikšanu.

Saskaņā ar Pievienotās vērtības nodokļa likuma 5.panta pirmo daļu ar nodokli apliekamie darījumi ir šādi saimnieciskās darbības ietvaros iekšzemē veikti darījumi:

1) preču piegāde (tai skaitā preču piegāde Eiropas Savienības teritorijā un preču eksports) par atlīdzību;

2) pakalpojumu sniegšana par atlīdzību;

3) preču iegāde Eiropas Savienības teritorijā par atlīdzību.

Tādējādi pakalpojumu sniegšana par atlīdzību ir apliekama ar pievienotās vērtības nodokli.

No iesniegumā sniegtās informācijas un tā pielikumā pievienotā sadarbības līguma projekta izriet, ka Iesniedzējs plāno saņemt 7 % no Programmas ietvaros saņemto pakalpojuma summas par to izrakstot rēķinu, kas tiek izrakstīts pamatojoties uz papildus līgumu par pakalpojuma saņemšanu.

Tādējādi sadarbības līgumā noteiktā maksa, kas definēta kā biedra nauda un par ko Iesniedzējs izraksta nodokļa rēķinu, pēc darījuma ekonomiskās būtības Pievienotās vērtības nodokļa likuma izpratnē ir pakalpojuma sniegšana par atlīdzību.

Pievienotās vērtības nodokļa likuma 41.panta pirmās daļas 1.punktā noteikts, ka ar nodokli apliekamiem darījumiem piemēro nodokļa standartlikmi 21 procenta apmērā, ja šajā likumā nav noteikts citādi.

Ņemot vērā minēto, Iesniedzēja sadarbības līguma projektā noteiktā biedra nauda ir vērtējama kā atlīdzība par Iesniedzēja sniegto pakalpojumu par atlīdzību un līdz ar to iesniegumā minētajā konkrētajā tiesiskajā situācijā iesniegumā norādītajām biedru naudām piemērojams pievienotās vērtības nodoklis 21 procenta apmērā.

Sniedzot uzziņu, tika izmantotas šādas tiesību normas: Pievienotās vērtības nodokļa likuma 1.panta 2. un 14.punkts, 5.panta pirmā daļa, 41.panta pirmās daļas 1.punkts, likuma “Par nodokļiem un nodevām” 23.panta četrpadsmitā daļa, Biedrību un nodibinājumu likuma 2.pants, 25.panta otrās daļas 5.punkts, 29.panta trešā daļa, 32.panta pirmā daļa.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I.Cīrule

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU